open-index/open-wikipedia-markdown huggingface dataset:
אן פקר

**אן אליזבת פקר-ברייטוול, [[מסדר האימפריה הבריטית|חברה]]** (באנגלית: **Ann Elizabeth Packer-Brightwell, MBE**; נולדה ב-8 במרץ 1942) היא אתלטית עבר בריטית, אלופה אולימפית בעלת 2 מדליות ושיאנית עולם בריצת 800 מטר.

## ביוגרפיה
פקר נולדה וגדלה בעיירה מלספורד שבמחוז אוקספורדשייר.

באליפות אירופה באתלטיקה שנערכה בבלגרד, לשעבר יוגוסלביה בספטמבר 1962 זכתה פקר במדליית ארד בריצת שליחות 4x100 מטר בתוצאה של 44.9 שניות, אחרי פולין (44.5 שניות) ומערב גרמניה (44.6 שניות). נוסף לכך, סיימה במקום שישי בריצת 200 מטר בתוצאה של 24.4 שניות. במשחקי האימפריה הבריטית וחבר העמים שנערכו בפרת', אוסטרליה בנובמבר אותה שנה היא זכתה במדליית כסף בריצת שליחות 4x110 יארד ובמקום שישי בריצת 80 מטר משוכות בתוצאה של 11.91 שניות.

### אלופה אולימפית ושיאנית עולם
באולימפיאדת טוקיו (1964) זכתה פקר בשתי מדליות, זהב וכסף. מדליית כסף בריצת 400 מטר בשיא אירופי חדש של 52.20 שניות, אחרי בטי קאת'ברט מאוסטרליה שקבעה שיא אולימפי חדש של 52.01 שניות ואחרי ג'ודי אמור אף היא מאוסטרליה (53.4 שניות). לאחר שזכתה במדליית כסף, היא יצאה לשופינג עם ארוסה רובי ברייטוול שסיים מאוכזב במקום רביעי בריצת 400 מטר (45.7 שניות) עשירית איטי ממדליית ארד שבה זכה אנדז'יי בדנייסקי מפולין (45.6 שניות). היא החליטה לבסוף להשתתף בריצת 800 מטר, בשבילו, ריצה שהתנסתה בה בסך הכל חמש פעמים בעבר, ומעולם לא השתתפה בריצה זו בתחרות בינלאומית. בסופו של דבר, היא זכתה במדליית זהב בריצת 800 מטר בשיא עולם חדש של 2:01.1 דקות, לפני מריוון דופורר מצרפת (2:01.9 דקות) ומריס צ'מברלין מניו זילנד (2:02.8 דקות). שיפור לשיא העולם בן השנתיים של דיקסי ויליס מאוסטרליה (2:01.2 דקות). הייתה זו מדליית הזהב השנייה בהיסטוריה של בריטניה שבה זוכה אתלטית אישה, לאחר זכייתה 8 ימים קודם לכן של שותפתה לחדר מרי ראנד בקפיצה לרוחק. שיאה העולמי החזיק מעמד 3 שנים ונישבר על ידי ג'ודי אמור (2:01.0 דקות).

לאחר המשחקים האולימפיים, למרות קריירה ספורטיבית קצרה, היא פרשה מתחרויות. רק כעבור 40 שנה זכתה אתלטית בריטית, קלי הולמס, שוב במדליית זהב בריצת 800 מטר, בניגוד להצלחות של האתלטים הגברים הבריטים בריצה זו.

## חייה האישיים
לאחר המשחקים האולימפיים נישאה פקר לברייטוול, זוכה מדליית כסף אולימפית (טוקיו 1964) בריצת שליחים 4x400 מטר ורביעי בריצת 400 מטר. לזוג נולדו שלושה בנים, גרי אף הוא אצן 400 מטר, ואיאן ודייוויד, כדורגלנים במנצ'סטר סיטי.

## הישגים ותארים
* בשנת 1965 זכתה ראנד באות מסדר האימפריה הבריטית.

## שיאים אישיים
* ריצת 200 מטר: 23.8 שניות (1964)
* ריצת 400 מטר: 52.20 שניות (1964) 
* ריצת 800 מטר: 2:01.1 דקות (1964)

## קישורים חיצוניים

* 50 רגעים מדהימים במשחקים האולימפיים, מס' 27: אן פקר מנצחת בריצת 800 מטר בטוקיו 1964 הגארדיאן  4 במאי 2012 
* כתבה ב-BBC Sport 
* [תמונה של אן פקר (שמאל) עם [מרי ראנד]]

קטגוריה:רצים בריטים למרחקים בינוניים
קטגוריה:חברים במסדר האימפריה הבריטית
קטגוריה:אתלטיות באולימפיאדת טוקיו (1964)
קטגוריה:שיאניות עולם בריטיות: אתלטיקה
קטגוריה:אלופות אולימפיות בריטיות: אתלטיקה
קטגוריה:זוכות מדליית כסף אולימפית בריטיות: אתלטיקה
קטגוריה:אלופות אולימפיות: ריצת 800 מטרים
קטגוריה:בריטיות שנולדו ב-1942
קטגוריה:בריטים שנולדו ב-1942
ניצה דוידוביץ

**ניצה דוידוביץ** (נולדה ב-2 בנובמבר 1958) היא פרופסור מן המניין בחינוך, המשמשת כראש תחום הערכת-איכות וקידום ההוראה, וראש החוג לחינוך והתוכנית להכשרת מורים באוניברסיטת אריאל. בנוסף, משמשת יו"ר הפורום לקידום ההוראה והלמידה בישראל.

## ביוגרפיה
שירתה בשירות לאומי במחלקת ילדים בבית חולים השרון בפתח תקווה.

את דרכה החינוכית החלה בהנחיית קבוצות נוער וחיילים במסגרת ההסתדרות הציונית העולמית והסוכנות היהודית.

סיימה את שלושת תאריה האקדמיים באוניברסיטת בר-אילן. עבודת הדוקטור שלה, אותה סיימה בשנת 2004 עסקה בנושא: "מגמות התפתחותן של המכללות האזוריות והשפעתן על מערכת ההשכלה הגבוהה בישראל", בהנחיית פרופסור יעקב עירם ופרופסור עוזר שילד. בוגרת מחזור א' של תוכנית מנדל למנהיגות אקדמית (פברואר 2019-מאי 2021).

### פעילותה המדעית
זכתה להוקרה על תרומתה לשיח הפולני יהודי, מאוניברסיטת אדם מיצקביץ  בפוזנן שבפולין ולתואר דוקטור לשם כבוד מהאוניברסיטה הפדגוגית  באודסה שבאוקראינה. ** **

תחומי עניין מחקריים בחינוך: ההשכלה הגבוהה בישראל, קידום ההוראה בחינוך הגבוה, מדדי איכות, ביצוע והערכה אקדמית וערכים בחינוך.

תחומי עניין מחקריים במורשת ישראל: תודעת השואה והזהות היהודית, תפיסת ארץ ישראל בספרות העברית לדורותיה וחינוך לערכים בדיסציפלינות ההוראה.

פרופסור דוידוביץ היא מראשוני המכללה האקדמית יהודה ושומרון, המרכז האוניברסיטאי ומהפועלים להכרתה כאוניברסיטה השמינית במדינת ישראל

במחצית שנת 1987 החלה את עבודתה במכללה האקדמית יהודה ושומרון באריאל כמרצה וכמנהלת השתלמויות מורים ביחידה ללימודי חוץ. בין השנים 1988–1994 עמדה בראש המכינות הקדם אקדמיות במכללה. בין השנים 1994–1999 שימשה כמנהלת החטיבה האקדמית/מזכיר אקדמי במכללה האקדמית יהודה ושומרון. משנת 2000 ואילך היא עומדת בראש תחום הערכת איכות וקידום ההוראה באוניברסיטת אריאל בשומרון.

בין פעילויותיה: פיתוח תוכניות לימודים אקדמיות, העמקת תודעת השואה והזהות היהודית, (חברת דירקטוריון בעמותה הישראלית-גרמנית לשיקום ואחראית על ארגון חילופי משלחות של ישראלים וגרמנים בפולין), טיפוח מורשת עדות ישראל וחינוך לערכים.

הייתה חברה בצוות היגוי בנושא החינוך הערכי ופיתוח תוכניות לימודים במט"ח.

## חיים אישיים
דוידוביץ' נשואה לשלמה ואמא לארבעה בנים.

## קישורים חיצוניים

* ניצה דוידוביץ, באתר אוניברסיטת אריאל
* 

קטגוריה:בוגרות שירות לאומי
קטגוריה:בעלות תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת בר-אילן
קטגוריה:סגל אוניברסיטת אריאל בשומרון: מדעי החברה והרוח
קטגוריה:ישראליות שנולדו ב-1958
קטגוריה:ישראלים שנולדו ב-1958
מיתוס היופי

**מיתוס היופי: על השימוש ביצוגים של יופי נגד נשים** הוא ספר עיון מאת נעמי וולף, אשר יצא לאור בשנת 1991. מהדורה חדשה של הספר פורסמה ב-2002 עם הקדמה חדשה מאת וולף. בישראל יצא הספר לאור בעברית בשנת 2004 בהוצאת הקיבוץ המאוחד.

הטיעון המרכזי בספר הוא כי במקביל לשיפור מצבן של נשים מבחינה חברתית, כך עלתה גם הציפייה כי תיצמדנה לסטנדרטים של יופי גופני.

## תקציר
בספרה, טוענת וולף כי "יופי" כערך נורמטיבי הוא תוצר של הבניה חברתית גרידא, וכי הפטריארכיה קובעת את תוכנה של ההבניה הזו במטרה להמשיך ולקיים את שלטונה. בהקדמה לספר, מציעה וולף את הניתוח הבא:

וולף גם מתארת את רעיון "בתולת הברזל", סטנדרט יופי בלתי-ניתן-להשגה במהותו, אשר משמש כדי להעניש נשים פיזית ופסיכולוגית בשל כישלונן להגיע אליו ולהתיישר לפיו. וולף מבקרת את תעשיות האופנה והיופי כנצלניות כלפי נשים, אולם טוענת כי מיתוס היופי נוגע בכל תחומי התפקוד האנושי. וולף כותבת שלנשים צריכה להיות "הבחירה לעשות מה שמתחשק לנו לעשות עם פנינו וגופינו מבלי שניענש על ידי אידאולוגיה המשתמשת בגישות, לחץ כלכלי, ואפילו טיעונים משפטיים בנוגע למראן של נשים כדי לערער אותנו פסיכולוגית ופוליטית". וולף טוענת שנשים נמצאות תחת מתקפת "מיתוס היופי" בחמישה תחומים: עבודה, דת, סקס, אלימות ורעב. לסיכום, טוענת וולף לטובת סטנדרטים טבעיים יותר של יופי.

## השפעה

ספרה של וולף הפך במהרה לרב-מכר, כאשר הוא צובר תגובות מקוטבות הן מהציבור והן מהתקשורת, אולם זוכה לשבחים מפי פמיניסטיות רבות. פמיניסטית הגל-השני ג'רמין גריר כתבה כי מיתוס היופי הוא "אחד מהפרסומים המשמעותיים ביותר מאז 'הסריסה'", וגלוריה סטיינהם כתבה, "מיתוס היופי הוא ספר חכם, כועס ומלא תובנות, קריאה צלולה לחופש. כל אישה צריכה לקרוא אותו." הסופרת הבריטית פיי וולדון קראה לספר "קריאה חיונית עבור האישה החדשה", ובטי פרידן כתבה במגזין אלור כי "עם צאתו לאור של מיתוס היופי, וולף הפכה לדוברת הראשית של מה שמאוחר יותר יתואר כגל השלישי של התנועה הפמיניסטית".

## ביקורת
כריסטינה הוף סומרס ביקרה את וולף על שפרסמה את הטענה לפיה כ-150,000 נשים מתות כל שנה מאנורקסיה. סומרס טענה שהמספר האמיתי קרוב יותר ל-100, מספר שחוקרות אחרות, כגון ג'ניפר באומגרדנר ואיימי ריצ'רדס, טענו שהוא נמוך מדי. באותו ראיון, סומרס טענה כי וולף משכה את ידה מתיאור זה. ד"ר ג'נין קוגן טוענת כי המספרים עלולים להיות דווקא נמוכים מדי משום שתעודות פטירה אינן מציינות הפרעות אכילה כגורם כשלעצמו למוות.

## קישורים חיצוניים
* 
* כרמל וייסמן, מה זה יופי בכלל, באתר בננות
* גיל גרינגרוז, מיתוס של “מיתוס” היופי, באתר הומו סאפיינס, 8 ביוני 2008
* 

קטגוריה:ספרי 1991
קטגוריה:יופי
קטגוריה:פמיניזם: ספרי עיון
קטגוריה:ספרי הוצאת הקיבוץ המאוחד
Treyarch

**Treyarch** היא חברה אמריקאית לפיתוח משחקי וידאו, אשר הוקמה ב-1996 על ידי פיטר אייקמן ודוהן קוסלו, ונרכשה על ידי Activision בשנת 2001. מרכז החברה ממוקם בסנטה מוניקה, קליפורניה.

## רקע
בשנת 2005 התמזגה חברת Gray Matter Interactive לתוך Treyarch. בשנת 2007 הוכרז כי החברה תשתתף בפיתוח משחק המבוסס על ג'יימס בונד, Quantum of Solace, שיצא ב-2008. Treyarch היא משתתפת בולטת בפיתוח סדרת משחקי Call of Duty. בין המשחקים שפתחה ניתן למנות את Call of Duty 2: Big Red One, Call of Duty 3, Call of Duty: World at War ו-Call of Duty: Black Ops.

Call of Duty: Black Ops החזיק בשיא להשקה הגדולה ביותר בהיסטוריה של הבידור, במכירות ב-24 השעות הראשונות ליציאתו. בתוך 5 ימים מכירות המשחק הסתכמו בכ-650 מיליון דולר. כיום, המשחק הבא בסדרה, Call of Duty: Modern Warfare 3 מחזיק בשיא זה.

## משחקים

## ראו גם
* Call of Duty, סדרת המשחקים
* Infinity Ward

## קישורים חיצוניים
* 

* ערוץ היוטיוב של Treyarch
* Treyarch  באתר IGN

## הערות שוליים

קטגוריה:חברות משחקי וידאו אמריקאיות
Get Together

**Get Together** (בעברית: **להיפגש**) הוא סינגל של הזמרת האמריקאית מדונה. השיר יצא לאור ב-6 ביוני 2006 כסינגל השלישי מאלבום האולפן העשירי של מדונה, Confessions on a Dance Floor.

השיר היה מועמד לפרס גראמי עבור שיר הדאנס הטוב ביותר, אך הפסיד לג'סטין טימברלייק עם שירו "SexyBack". השיר זכה לביקורות חיוביות.

## וידאו קליפ
הקליפ מייצג את סוף המשכיות שני הסינגלים הקודמים "Hung Up" ו-"Sorry" והשיר "Get Together" היה המסכם הקליפ בהשתתפות הופעה חיה של מדונה במועדון קוקו בלונדון ב-15 בנובמבר 2005 במהלך סיור קידום מכירות לאלבום שלה. הווידאו נוהל על ידי לוגן צוות ההפקה שלו. את הנפשות ועיצובים נעשו על ידי האמן נתנאל האו.
האו יצר קשר עם לוגן אולפני המפיק קווין שפירא והזמין גם אנימטור 3D/2D.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי מדונה
קטגוריה:שירים באנגלית
קטגוריה:שירים שנכתבו על ידי מדונה
קטגוריה:שירים שהופקו על ידי מדונה
קטגוריה:שירים על ריקודים
קטגוריה:סינגלים שהגיעו למקום הראשון בספרד
קטגוריה:סינגלים בהוצאת וורנר רקורדס
אוטומפו אוסיי טוטו

**אוטומפו נהנה אוסיי טוטו השני** (נולד ב-6 במאי 1950) הוא מלך האשנטי, הקבוצה האתנית הגדולה ביותר בגאנה. הוא הומלך ב-26 באפריל 1999. הוא נשוי ואב לשלושה.

ממוזער|אוטומפו אוסיי טוטו
לאוטומפו היו כארבעה אחים. הוא למד בגאנה ואחר כך ב-kilburn polytechnic וב-Polytechnic of North London שבלונדון. בשנת 2012 ביקר בישראל.

במשך שני עשורים הוא פעל "מחוץ לקופסה", ופיתח פרויקטים של פיתוח קהילתי ואחרים שקודמיו מעולם לא חשבו עליהם. תוך כדי כך הוא הפך לשליט המסורתי הראשון בכל אפריקה שקיבל תמיכה ומימון של הבנק העולמי לביצוע פרויקטים במגזר החינוכי (בניית 42 בתי ספר יסודיים והענקת מלגות לתלמידים מרקע עני שאחרת לא ילכו לבית הספר). המלך גם יזם פרויקט מים, שמומן שוב על ידי הבנק העולמי - להביא מים בקידוח ל -1,000 יישובים ברחבי גאנה. נכון לעכשיו הוא משקיע בשני קניונים בקומאסי ובפרויקטים אחרים שמעבר לעיר כדי לשפר את חיי עמו. הוא גם מגייס כספים לתרגום המקרא לכל השפות הגנאיות.

## קישורים חיצוניים

* 
* 

## הערות שוליים

קטגוריה:פוליטיקאים גנאים
קטגוריה:מלכים אפריקאים
קטגוריה:ילידי 1950
שיראק (כדורגל)

**מועדון הכדורגל שיראק** (בארמנית: **Շիրակ Ֆուտբոլային Ակումբ**) היא קבוצת כדורגל ארמנית, המשחקת במחוז שיראק.

## היסטוריה

שיראק נוסדה בשנת 1958. במהלך שנות ה-70 שיחק המועדון תחת השם אולימפיה. הקבוצה שיחקה בליגת העל הסובייטית עד שארמניה זכתה בעצמאות. אצטדיונה של הקבוצה נקרא אצטדיון גיומרי סיטי, והוא יכול להכיל כמעט 3,000 צופים. האצטדיון שופץ בשנת 1999. המועדון נחשב לאחד המועדונים הארמנים הוותיקים וייצר מספר רב של שחקנים ארמנים שייצגו את המדינה ברמה הבינלאומית.

שיראק היא הקבוצה השנייה בטיבה בכמות התארים בהם זכתה בארמניה, לאחר שזכתה ב-3 אליפויות ליגת העל הארמנית. למרות כל זאת, בין השנים 2005–2006 המועדון עבר קשיים כלכליים חמורים, גורם שהוביל ליכולת חלשה יחסית בתצוגותיה בשנים האחרונות בליגה המקומית. המועדון השתתף בשלושה גביעים אירופאים: ליגת האלופות, גביע אופ"א וגביע האינטרטוטו. בעונת 2012/13ס שיראק עברה בסיבוב המוקדמות הראשון של הליגה האירופית את קבוצת רודאר ממונטנגרו (2-1 בסיכום שני המשחקים), והודחה בסיבוב המוקדמות השני במפגש מול קבוצת הכדורגל הישראלית בני יהודה.

## תארים

;ליגת העל הארמנית:
* אליפות (4): 1992, 1994, 1999, 2012/2013
* סגנות (6): 1993, 1995/1996, 1997, 1998, 2002, 2014

;הגביע הארמני:
* זכייה (2): 2011/2012, 2016/2017
* סגנות (5): 1993, 1994, 1999, 2011, 2013

;הסופר קאפ הארמני:
* זכייה (4): 1997, 2000, 2003, 2013
* סגנות (1): 1999

## קישורים חיצוניים

* 

קטגוריה:קבוצות כדורגל ארמניות
קטגוריה:קבוצות כדורגל שהוקמו ב-1958
דן בן יוסף אשכנזי

רבי **דן בן יוסף אשכנזי** חי ופעל באשכנז במחצית השנייה של המאה ה-13, ובהמשך היגר לספרד שם פעל עד לפטירתו.

## ביוגרפיה
על קורותיו באשכנז ידוע מעט מאוד מלבד העובדה שהשתייך לחוגו הפנימי של מהר"ם מרוטנבורג והתערב בשאלות ציבוריות שונות. את הכינוי אשכנזי קיבל בספרד בעקבות מוצאו.

עם עלייתו של המלך רודולף הראשון בשנת 1286, וההרעה שחלה בעקבות כך במצבם של יהודי אשכנז, עזב רבי דן את אשכנז בסביבות שנת 1287/8 ועבר להתגורר בספרד בעיר סרגוסה ולאחר מכן הקים ישיבה בטולדו.

בספרד היה מעורב רבי דן בפולמוסים הלכתיים חריפים כשבחלקם הביע דעה הלכתית עצמאית וחריגה מאוד (כגון הכשר שחיטת נכרי), מה שגרם לוויכוחים סוערים עם בני תקופתו ובמיוחד עם הרשב"א.

פרשה נוספת ששמו של רבי דן נקשר בה היא זו של הטוען לנבואה נסים בן אברהם מאווילה שהסעירה את קהילות ספרד בשנת 1295 בערך, כאשר תוך כדי מאבקו של הרשב"א להוקעתו, כתב רבי דן מכתב התומך בו ובטענת נבואתו, דבר שהביך מאוד את הרשב"א שכתב:.למרות הוויכוחים הרבים שעברו בין הרשב"א לרבי דן נשמר ביניהם יחס של כבוד הדדי והרשב"א אף כותב ש"כדאי הוא לסמוך עליו". וגם רבינו בחיי בן אשר שהיה תלמידו של הרשב"א מביא בשמו כמה פעמים בספרו "רבינו בחיי" על התורה.

חוץ מעיסוקו ההלכתי, היה פעיל רבות גם בפרשנות המקרא ומלבד המובאות משמו בחיבורים שונים כתב כנראה גם פירוש שלם על התורה שאבד. פירושיו שנשתמרו מתאפיינים במקוריות, חדשנות ונועזות.

## לקריאה נוספת
* ישראל מ' תא-שמע, **רבנו דן מגלות אשכנז אשר בספרד**, כנסת מחקרים - עיונים בספרות הרבנית בימי הביניים, כרך ב עמ' 157–166

## קישורים חיצוניים
* 

## הערות שוליים

קטגוריה:ראשוני אשכנז
קטגוריה:ראשוני ספרד
קטגוריה:תלמידי המהר"ם מרוטנבורג
קטגוריה:טולדו: רבנים
קטגוריה:יהודי אשכנז במאה ה-13
קטגוריה:יהודי ספרד במאה ה-13
ג'ייהאן (עיר)

**ג'ייהאן** (בטורקית: **Ceyhan**) היא עיר בנפת אדנה במחוז הים התיכון שבדרום טורקיה, הקרויה על שמו של נהר בעל שם זהה. לפי אומדן רשמי משנת 2023 אוכלוסיית העיר מנתה 156,610 בני אדם. לעיר חשיבות כלכלית, שכן היא משמשת כמרכז לוגיסטי למעבר סחורות במזרח התיכון, מרכז אסיה ורוסיה, להובלת נפט וגז טבעי.

## היסטוריה
ההיסטוריה הידועה של העיר היא מלפני 9000 שנה. במישור ג'ייהאן היו תרבויות חיתיות, אשוריות, פיניקיות, מצריות, הלניסטיות, איראניות, רומיות וביזנטיות.

בנוסף למדינות עתיקות כמו ארזווה, האזור נשלט על ידי אשור, בבל, פרס, אלכסנדר מוקדון, בית סלאוקוס, בית תלמי, האימפריה הרומית, האימפריה הביזנטית, בית אומיה, בית עבאס, שושלת טולון שושלת חמדן ושוב האימפריה הביזנטית.

לאחר קרב מנזיקרט בשנת 1071, הסלג'וקים כבשו לחלוטין את מישור ג'ייהאן ואדנה בשנת 1083. ג'ייהאן, שסופחה לממלכת קיליקיה הארמנית ב-1097, נפלה לידיהם של הממלוכים ממצרים במאה ה-14 וצורפה מאוחר יותר לנסיכות דולקדיר. אוכלוסייתה באותה תקופה הייתה 5,000 נפש. בין השנים 1353-1515, ג'ייהאן נותר תחת שלטונו של נסיכות רמזאן (בטורקית, Ramazanoğulları Beyliği'nın), אחת מהנסיכויות הבייליקיות באנטוליה, שהייתה קשורה לממלוכים,. הממלוכים והעות'מאנים נלחמו על אדמות אלו בין השנים 1485-1498. החל משנת 1515, עברו אדמות אדנה, יחד עם מישור ג'ייהאן, לניהול האימפריה העות'מאנית.

העיר נקראה ירסובת (Yarsuvat) במרשם הקרקרעות העות'מאני (1525). שמה שונה לחמידיה על שם עבדול חמיד השני ב-1896, לאחר מכן לאורפיה ב-1909 ולג'ייהאן ב-3 במאי 1929.

בין השנים 1833-1840, מישור ג'ייהאן החליף ידיים ועבר לאבראהים פאשא. איברהים פאשה עלה לקוניה בעזרת שבטים טורקמנים, ועזב את השלטון העות'מאני. בנוסף, רצה לפגוע בשבטים שנשארו נאמנים ל. ג'ייהאן שבה לשלטון עות'מאני ב-1841. ב-6 בינואר 1922 הפכה העיר לחלק מטורקיה.

## כלכלה
לעיר חשיבות רבה לכלכלה הטורקית, בשטחה ממוקם מסוף נפט הקולט נפט גולמי שמגיע משדות הנפט של אזרבייג'ן, עובר דרך הים הכספי וגאורגיה על גבי צינור הנפט באקו-טביליסי-ג'ייהאן, ומשם עובר למכליות נפט שנעות דרך הים התיכון ליעדן.

העיר משמשת כיעד גם לצינור הנפט הטרנס-אנטולי המוביל נפט גולמי מרוסיה ולצינור הנפט כירכוכ-ג'ייהאן המוביל נפט מעיראק. בעבר נשקלה האפשרות להקים את מסדרון התשתיות שיקשר את העיר ומקורות האנרגיה שלה לישראל.

## ערים אחיות
ג'ייהאן מקיימת קשרי ערים אחיות עם:
* 

## ראו גם
* מישור צ'וקורובה
* מלחמת טורקיה–צרפת

## קישורים חיצוניים

* 

## הערות שוליים

קטגוריה:טורקיה: ערים
קטגוריה:קיליקיה
אנטיקיתרה

שמאל|ממוזער|250px|פוטמוס, הנמל של אנטיקיתרה
**אַנְטִיקִיתֵרָה** (ביוונית: **Αντικύθηρα**) שמשמעותו מנגד לקיתירה, הוא אי יווני מבין האיים היוניים, השוכן בקצהו הדרומי של הים האגאי, בין כרתים לבין הפלופונסוס. מאז שנת 2011 נמצא האי בשטח המוניציפלי של האי קיתרה.

האי, שמופרד מכרתים על ידי מצר אנדיקיתירה, שוכן 38 ק"מ דרומית מזרחית לקיתרה, והוא האזור המרוחק ביותר של חבל ארץ אטיקה שמרכזו באתונה (יחד עם זאת, האי משתייך גאוגרפית לקבוצת האיים היוניים). שטח האי הוא 20.43 קמ"ר, צורת האי מעוין, אורך מכיוון צפון מערב לדרום מזרח 10.5 ק"מ ורוחב 3.4 ק"מ מכיוון צפון-מזרח לדרום מערב. על פי מפקד האוכלוסין של שנת 2001 חיו באי 44 תושבים מתוכם 18 ביישוב הנמל פוטמוס. המעבורות עוברות באי באופן אקראי בדרכן מפיראוס לכרתים.

האי נודע בעיקר בגלל הגילויים הארכאולוגיים בקרבתו של הספינה הטרופה מאנטיקיתרה עם שפע הממצאים עליה, ובהם פסל "הצעיר מאנתיקרה" פסל מברונזה בגובה של 1.94 מטר של גבר צעיר, ומנגנון אנטיקיתרה, שהוא מכונת חישוב אנלוגית קדומה, אשר נבנתה ככל הנראה על מנת לחשב מיקומים אסטרונומיים של גרמי שמיים.

## היסטוריה
ההתיישבות הקדומה היותר באי הייתה באלף ה-5 או ה-4 לפנה"ס. בעיקר ציידים עונתיים שעברו במקום כדי לצוד ציפורים נודדות. האי יושב וננטש בתדירות גבוהה. בתקופת הברונזה האי היה תחת ההשפעה של כרתים. בעת העתיקה נודע האי באחד השמות Aigila או Ogylos.

בין המאה ה-4 לפנה"ס עד המאה הראשונה לפנה"ס שימש האי כבסיס ימי לשודדי ים קיליקיים, עד להשמדתם על ידי פומפיוס. ניתן לראות באי על ראש מצוק את שרידי המבצר שלהם.

## עולם החי
מיקומו של האי וכיוונו הכללי מצפון-מערב לדרום-מזרח הפך אותו לתחנה חשובה לעופות נודדים. האי משמש גם כמושב הרבייה הגדול ביותר בעולם של בז חופים (*Falco eleonorae*). בגלל חשיבות האי בחקר נדידת עופות הוקם במקום מרכז צפרות על ידי החברה ההלנית לצפרות.

## ראו גם
* מנגנון אנטיקיתרה - מכונת חישוב אנלוגית קדומה, שהתגלתה על קרקעית הים סמוך לאי היווני אנטיקיתרה, בין קיתרה לכרתים, וקרויה על שמו. מנגנון זה נבנה, ככל הנראה, על מנת לחשב מיקומים אסטרונומיים של גרמי שמיים, והוא מתוארך לתקופה שבין 150 ל־100 לפנה"ס.

## קישורים חיצוניים

* 

## הערות שוליים

קטגוריה:האיים היוניים
IGN

**IGN** הוא אתר אינטרנט אמריקאי העוסק בבידור ומתמקד במשחקי וידאו, בסרטים, במוזיקה ובתכני מדיה נוספים. האתר מכיל מספר ערוצים העוסקים בנושאים ספציפיים בבידור. ערוצים העוסקים במשחקי וידאו כוללים: משחקי מחשב, פלייסטיישן, Xbox, קונסולות נינטנדו, משחקי רטרו ועוד.

חברת האם של IGN היא IGN Entertainment, שבעלותה מספר אתרים נוספים, כגון GameSpy.

באוקטובר 2014 השיק IGN אתר רשמי לשחקנים בישראל.

## היסטוריה
IGN הוקמה בשנת 1996 על ידי ג'ונתן סימפסון כ-*Imagine Games Network*, והתחילה כחמישה אתרים נפרדים: N64.com, PSXPower, Saturnworld, Next-Generation.com ו-Ultra Game Players Online. בשנת 1998 איחדה החברה את הרשת תחת IGN כערוצים באתר. Next-Generation ו- Ultra Game Players Online
בוטלו ולא השתתפו באיחוד.

ביוני 2005 דיווחה IGN על כ-24 מיליון צופים שונים בחודש, ו-4.8 מיליון משתמשים רשומים בכל החטיבות של האתר. בספטמבר 2005 נקנתה IGN על ידי תאגיד התקשורת של רופרט מרדוק, ה-News Corporation, בסכום של כ-650 מיליון דולר.

## דירוג
חבר בצוות IGN מעניק למשחק דירוג שבין 0.1 ל-10.0. הציון נקבע לפי היבטים שונים של המשחק, כגון משחקיות, גרפיקה, סאונד, וזמן משחק. כל משחק מקבל דירוג לכל קטגוריה, אך הציון הכללי של המשחק הוא הערכה נפרדת, לא ממוצע בין הקטגוריות. ב-3 באוגוסט 2010, IGN הכריזה כי היא משנה את שיטת הדירוג שלה. במקום מדרג של 100 נקודות בהפרשים של 0.1, הציונים החדשים יכילו מדרג של 20 נקודות, כלומר, הפרשים של 0.5. בשתי השיטות הציון המקסימלי הוא 10.0, ושינוי השיטה איננו רטרואקטיבי, כלומר לא חל על דירוגים שקדמו לו. נוסף על כך שינוי השיטה איננו משפיע על ציון הקוראים, שעדיין נעשה בשיטה הקודמת.

## קישורים חיצוניים

* 

* אתר IGN ישראל

## הערות שוליים

קטגוריה:אתרי אינטרנט
קטגוריה:תרבות משחקי הווידאו
קטגוריה:אתרי אינטרנט אמריקאיים
קטגוריה:אתרי אינטרנט שהושקו ב-1996
אלנבי (סדרת טלוויזיה)

**אלנבי** היא סדרת דרמת פשע ודרמה רומנטית ישראלית בהפקת ינוסן הפקות ובבימויו של אסף ברנשטיין, המבוססת על ספרו רב-המכר של גדי טאוב באותו השם, "אלנבי". הסדרה שודרה לראשונה ב-21 ביולי 2012 בערוץ 10.

בשנת 2014 נמכרו זכויות השימוש של הסדרה לסניף הברזילאי של רשת TNT. בשנת 2015 הופקה גרסה מקומית בשם "Rua Augusta" והיא שודרה בשנת 2018.

## הפקה
צילומי הסדרה נדחו בתחילת שנת 2012 בכחודשיים, בעקבות המשבר הכלכלי של תעשיית הטלוויזיה והפרסום בארץ ובפרט בערוץ 10. לבסוף עלתה הסדרה לשידור ב-21 ביולי 2012. היא זכתה למדרוג גבוה ולביקורות טובות בדרך כלל.

## עלילה
הסדרה מתארת את קורותיהם של ארז (אביב אלוש), בעל מועדון דאנס בר תל אביבי, המעסיק בין היתר חשפניות במועדונו; מיקה (מורן אטיאס), אחת החשפניות המביאה עמה סיפור חיים עמוס טלטלות ונוגע ללב אשר מתאר את סיפור ילדותה בבית חרדי. מיקה עברה התעללות מינית מצד אחיה אשר ונכנסת ממנו להריון בגיל 14 ובעקבות זאת היא נשלחת לפנימייה. בפרק הראשון של הסדרה אחיה איציק מכה אותה במועדון של ארז, עקב האירוע מגיעה משטרה למקום וארז מסרב למסור את צילומי הווידאו. הוא מוסר את הבחור שהכה את מיקה לדימה, דימה ואפי מכים אותו עד זוב דם בגלל הקשר המורכב עם אחיה מיקה משקרת למשטרה שדימה הכה אותה ולא איציק אח שלה. במהלך הסדרה ארז מסייע לה ובעקבות זאת נוצר ביניהם סיפור אהבה סוחף; וערן (נדב נייטס), עיתונאי מקומי, הנחשף לעולם חיי הלילה המפוקפק ברחוב אלנבי ומתאהב בנוקי (רומי אבולעפיה), אחת החשפניות במועדון, החיה חיים כפולים.

## דמויות
***ארז** (אביב אלוש) - בעל מועדון "אלנבי 40", אביה של נעמה.
***מיקה** (מורן אטיאס) - חשפנית במועדון "דאנס GOGO". אחות של איציק. חברה של דימה והמשך של ארז. באה מרקע חרדי.
***ערן** (נדב נייטס) - עיתונאי מקומי תל אביבי. מתחיל תחקיר על אירוע אלימות של מאבטחי "בריח" ויורד ממנו. מתאהב בנוקי.
***נוקי** (רומי אבולעפיה) - חשפנית במועדון "דאנס GOGO". שם הבמה שלה הוא יסמין.
***עידו** (גיא אריאלי) - שותף של ארז במועדון "אלנבי 40". מוותר על זוגיות עם מגישה בערוץ הילדים ומפתח זוגיות עם סטפני.
***סטפני** (ג'וליה לוי בוקן) - חשפנית במועדון "דאנס GOGO". מפוטרת אחרי שהתראיינה לעיתון.
***דימה** (סרגיי בוכמן) - מאבטח במועדון "אלנבי 40". חבר של מיקה.
***אפי** (מיקי לאון) - אחראי שיבוץ מאבטחים בחברת "בריח". אלים מאוד.
***אסי** (רועי אסף) - בלש משטרתי. חבר של ארז.
***אלעד** (יניב ביטון) - עורך הדין של ארז. נשכר על ידי ארז לייצג את דימה.
***רונן** (גדי טאוב) - עורך העיתון של ערן. מוציא אותו לחל"ת אחרי שסירב לכתוב לעיתון.
***נעמה** (אורי מאור) - הבת של ארז.

## הבדלים בין הספר לסדרה
*ארז מופיע בספר תחת השם 'אריק'.
*בספר לאריק שני ילדים: בת ובן. בסדרה בת בלבד.
*בספר אריק לוקח את מיקה לחופשה בבית הוריו באילת, בסדרה הוריו גרים בנהריה.
*בסוף הספר לא ברור מה מצבו של ערן, בסדרה הוא מתעורר בבית החולים עם נוקי לצידו ונראה שהם ינסו לחזור לזוגיות.

## קישורים חיצוניים
* 

* דף הבית של הסדרה, באתר נענע10
* 
* 
* 
* 
* 

## הערות שוליים

קטגוריה:סדרות דרמת פשע ישראליות
קטגוריה:סדרות דרמה רומנטיות ישראליות
קטגוריה:סדרות טלוויזיה ישראליות שעלו לשידור בשנת 2012
קטגוריה:ערוץ עשר: תוכניות וסדרות
קטגוריה:תל אביב-יפו בטלוויזיה
קטגוריה:רחוב אלנבי
קטגוריה:סדרות טלוויזיה המבוססות על ספרים
קטגוריה:המאפיה בתרבות ובאמנות
קטגוריה:זנות בטלוויזיה
גבי נוימן

**גבי (גבריאל) נוימן** (25 בפברואר 1937 - 2 ביולי 2012) היה מעצב גרפי, מחנך, סופר ואמן ישראלי.

## קורות חיים
נוימן נולד באוביצה  שבצ'כוסלובקיה. במהלך השואה נשלחו בני משפחתו למחנה נוֹבַקִי וזמן קצר לאחר מכן חזרו לאוביצה. ב-1943 גורשה המשפחה לגטו סֶרֶד. הוא ברח משם, והסתתר חודשיים יחד עם אחותו בעיירה, עד שבני המקום הלשינו עליו, אז נשלח למחנה אושוויץ. שם שהה עד שחרור המחנה. ב-1949 עלה לישראל במסגרת עליית הנוער. משנת עלייתו ועד 1952 התגורר בכפר הנוער עין כרם.

בתום שירותו הצבאי בצה"ל, למד עיצוב גרפי בבצלאל. ב-1962, עת היה מעצב גרפי אלמוני, נבחר סמל שעיצב לסמלה של אוניברסיטת תל אביב, לאחר שזכה במקום הראשון בתחרות עיצוב ייעודית. הסמל שעיצב שילב צורת צמח אבסטרקטית, הכלאה של מנורה, שני ענפים ולהבה. בבסיס הסמל שתי האותיות א.ת.

במסגרת פעילותו כמעצב גרפי, עיצב מטבעות שונים בעבור בנק ישראל: את צד הערך (להבדיל מצד הנושא) של מטבעות 10 האגורות, מחצית השקל, שקל חדש אחד וחמישה שקלים, ואת צד הערך וצד הנושא במטבעות האגורה האחת ו-5 האגורות (כולם הונפקו לראשונה ב-4 בספטמבר 1985). כמו כן, עיצב את צד הערך במטבע 100 שקלים, את המטבע הקודם של 10 שקלים ואת צד הנושא במטבע 50 שקלים. הוא עבד כמעצב הבית של מוזיאון תל אביב וכיהן כנשיא אגודת המעצבים הגרפיים בישראל.

מלבד העיסוק בעיצוב גרפי, עסק נוימן גם באמנות ההדפס.

כמו כן, היה מחנך, יו"ר ועד מורים וחבר מועצת ארגון המורים.

ב-2010 ראה אור ספרו הראשון, "שישים וארבעה נקבים", שבו עסק נוימן בנושא השואה. הספר מספר גם על מסעו של נוימן לאחד את הילדים שצולמו בתצלום מפורסם מימי השואה, של ילדים מאחורי גדר התיל של אושוויץ, שבו זיהה את עצמו נוימן כאחד הילדים. הספר יצא בהוצאת גוונים.

ב-2 ביולי 2012 נפטר בהרצליה, והובא למנוחות בבית העלמין הישן בעיר .


Tel aviv university.svg|סמל אוניברסיטת תל אביב מאת גבי נוימן, 1962
10 Agorot coin.jpg|שני צדדיו של מטבע 10 אגורות (הונפק ב-1985) - צד הערך (העליון בתמונה) הוא אחד מני רבים מעיצוביו של גבי נוימן למטבעות של בנק ישראל


## קישורים חיצוניים
* גבי נוימן, באתר המרכז מידע לאמנות ישראלית
* גבי נוימן, באתר יד ושם (רביעי מימין, מאחור)

## הערות שוליים

קטגוריה:גרפיקאים ישראלים
קטגוריה:אנשי חינוך ישראלים
קטגוריה:ישראלים ילידי צ'כוסלובקיה
קטגוריה:עולים בעליית הנוער
קטגוריה:עולים לאחר קום המדינה: 1948–1950
קטגוריה:ילדים בשואה: סלובקיה
קטגוריה:אסירים במחנה הריכוז אושוויץ
קטגוריה:ניצולי השואה: סלובקיה
קטגוריה:בוגרי התיכון החקלאי עין כרם
קטגוריה:בוגרי בצלאל, אקדמיה לאמנות ועיצוב
קטגוריה:אישים הקבורים בבית הקברות הישן בהרצליה
קטגוריה:ישראלים שנולדו ב-1937
קטגוריה:ישראלים שנפטרו ב-2012
ג'וסר

שמאל|ממוזער|250px|פירמידת המדרגות בסקארה
**ג'וסר** או **צ'וסר** היה מלך מצרי במצרים העתיקה. שלט במצרים במחצית הראשונה של המאה ה-27 לפנה"ס. הוא היה המלך הראשון או השני בשושלת השלישית בתקופת הממלכה הקדומה, והמפורסם ביותר בין מלכי השושלת. מנתון, היסטוריון מצרי מהתקופה התלמיית, קרא לו Tosorthros ואוסביוס מקיסריה שחי במחצית השנייה של המאה ה-3 ובמחצית הראשונה של המאה ה-4 קרא לו Sesorthos. ג'וסר היה בנו של חעא סח'מוי ואשתו נימה אח'אפ. בחלק מרשימות המלכים מצוין המלך סאנח'ת הידוע גם בשם נב-כא כמלך ששלט לפניו. פסל של ג'וסר מאבן גיר מעוטר בצבע, נמצא בחפירות ארכאולוגיות בסקארה שנעשו בשנים 1924–1925. פסל זה הוא הפסל בגודל אדם העתיק ביותר שנמצא. הפסל מוצג במוזיאון המצרי בקהיר. העתק של הפסל מוצב בסקארה במקום בו הוא נמצא.

## תקופת מלכותו
אורך תקופת מלכותו משתנה בהתאם למקורות. על פי מנתון בספרו "אגיפטיקה" (דברי ימי מצרים), ג'וסר שלט 29 שנים. על פי הפפירוס רשימת המלכים מטורינו שמתוארכת לתקופת רעמסס השני, ג'וסר שלט 19 שנים.

ג'וסר שלח מספר משלחות צבאיות לחצי האי סיני, במהלכם הכניע את האוכלוסייה המקומית. משלחות נוספות נשלחו כדי לכרות מינרלים כמו טורקיז ונחושת, המידע על המשלחות צוין בכתובות שנמצאו באזור.

המבנה המפורסם ביותר שהוא בנה היה פירמידת המדרגות בסקארה שתוכננה על ידי אמחותפ. הוא היה השליט הראשון שבנה מבנה קבורה דמוי פירמידה, על פי מנתון, חלה התקדמות גדולה ביכולות הבנייה בתקופת מלכותו. הוא גילה איך בונים עם אבני גזית. מנתון מציין גם שג'וסר עסק ברפואה ובנוסף הכניס רפורמות בשיטת הכתב המצרית.

שברי תבליטים המציינים את שמו של ג'וסר נמצאו בהליופוליס ליד קהיר של היום ובגבליין (Gebelein) השוכנת 40 ק"מ דרומית לתבאי במצרים העליונה. משברים אלה ניתן לשער שהיו לו מפעלי בנייה גם בערים אלו. ייתכן גם שבזמנו נקבע הגבול הדרומי של הממלכה באשדות הראשונים על הנילוס באזור אסואן.

על פי כתובת על אסטלת הרעב הטוענת שהיא נכתבה בתקופתו של ג'וסר, הוא הקים מחדש את מקדש לאל הנילוס חנום על האי יב וזאת כדי לציין סיום שבע שנות רעב. כתובת זאת נמצאה על ידי פלינדרס פיטרי על האי סהל בנילוס מדרום לאסואן. לדעת החוקרים, האסטלה נוצרה בתקופת בית תלמי ולא בזמנו של ג'וסר, והיא מעידה שגם אלפיים שנה לאחר שלטונו הוא עדיין היה זכור במצרים.

ג'וסר החל כנראה לבנות לעצמו קבר באבידוס שהיה אתר הקבורה של המלכים מהתקופה הפרוטו-שושלתית, מלכי השושלת הראשונה והשושלת השנייה. אבל בסופו של דבר הוא נקבר בפירמידת המדרגות. אגיפטולוגים מתייחסים למאורע זה כעדות שבתקופתו נעשתה השלמת המעבר צפונה של עיר הבירה.

## משפחתו
המידע על אמו "נימה אח'אפ" אשתו של חעא סח'מוי מקורו בכתובת על מכסה איטום של קנקן של חעא סח'מוי עליה נכתב "אמם של ילדי המלך". מכסה של קנקן נוסף מתקופתו של ג'וסר מכנה את "נימה אח'אפ" - "האמא של המלך של שתי הארצות". פולחנה של המלכה המשיך להתקיים עד תקופת מלכותו של סנפרו ראשון המלכים של השושלת הרביעית.

זיהוי שם אשתו חתפחרנבתי נעשה באמצעות כתובות על קבוצה של אסטלות שנמצאו בפירמידת המדרגות. רק שמה של בת אחת Inetkaes זוהה בממצאים הארכאולגים. לא ידוע מה היה הקשר המשפחתי בין ג'וסר לבין המלך סחמחת שמלך אחריו.

## קישורים חיצוניים

* 
* 
* 

קטגוריה:אישים שחיו באלף ה-3 לפנה"ס
קטגוריה:פרעוני השושלת ה-3
אוורטון לופס

**אוורטון דוס סנטוס לופס** (בפורטוגזית: **Éverton dos Santos Lopes**; נולד ב-8 באוגוסט 1988 בסלבדור) הוא מתאגרף ברזילאי, אלוף העולם במשקל מעורב קל (עד 64 ק"ג) בשנת 2011.

בראשית דרכו התחרה לופס במשקל קל (עד 60 ק"ג). הוא רשם את הישגו הראשון כשהיה בן 18, וזכה במדליית הכסף במשחקים הדרום אמריקאיים שנערכו בבואנוס איירס, לאחר שהפסיד בקרב הגמר לקולומביאני דארלי פרס. באותה שנה ניצח באליפות אמריקה עד גיל 19, ובאליפות העולם לגילאים אלה הודח ברבע הגמר. בשנת 2007 העפיל לגמר המשחקים הפאן-אמריקאיים שנערכו בריו דה ז'ניירו, וזכה במדליית הכסף, לאחר שהפסיד לקובני יורדניס אוגאס. באולימפיאדת בייג'ינג (2008) הודח לופס כבר בסיבוב הראשון, בידי הקירגיזי אסילבק טאלאסבאייב. במשחקים הדרום אמריקאיים שנערכו במדיין ב-2010 זכה במדליית כסף, לאחר שהפסיד בקרב הגמר לקולומביאני ססאר ויארגה.

בשנת 2011 עבר לופס להתחרות במשקל מעורב-קל. בתחרות המשמעותית הראשונה שלו בקטגוריית משקל זו, במשחקים הפאן-אמריקאיים שנערכו בגואדלחרה, הודח בחצי הגמר בידי הקובני רוניאל איגלסיאס, וזכה במדליית הארד. באליפות העולם שנערכה באותה שנה בבאקו רשם את הישג השיא שלו כשהוכתר כאלוף העולם, לאחר שגבר על האוקראיני דניס ברינצ'יק.

באולימפיאדת לונדון (2012) הודח כבר בשמינית הגמר, לאחר שהפסיד פעם נוספת לרוניאל איגלסיאס.

## קישורים חיצוניים

קטגוריה:מתאגרפים ברזילאים
קטגוריה:אלופי עולם באגרוף - משקל מעורב קל
קטגוריה:משתתפי אולימפיאדת בייג'ינג (2008)
קטגוריה:מתאגרפים באולימפיאדת לונדון (2012)
קטגוריה:ברזילאים שנולדו ב-1988
ח'רבת בד עיסא

**ח'רבת בד עיסא** הוא אתר ארכאולוגי הנמצא בלב העיר מודיעין עילית ובו שרידי עיירה חקלאית יהודית מתקופת בית שני עם בית כנסת ששרד. היישוב שכן סמוך לדרך היוצאת מדרך בית חורון ירושלים ועולה לחרבתא.

## היסטוריה
ההיסטוריה של האתר תואמת את חלוקת השבטים בארץ ישראל. האזור היה בתחילה בשטח של שבט אפרים, אך לאחר שיבת ציון התרחב שטחו של שבט בנימין וכלל את אזור דרום הר אפרים. האתר הוא גבעה שבראשה מערה טבעית גדולה. לדעת חוקרים ההתיישבות הראשונית ביישוב החלה בתקופה ההלניסטית (המאה ה-3 לפנה"ס), כשהמתיישבים הראשונים היו חקלאים. ההתיישבות במקום הגיעה לשיאה במאה ה-1 ובמאה ה-2 לספירה, אז הייתה במקום עיירה יהודית. העיירה ננטשה בעקבות מרד בר כוכבא (בשנים 135–132 לספירה).  במאה ה-3, חודשה ההתיישבות באתר, אך הוא ננטש שוב בתקופה הערבית הקדומה (המאה ה-7). ד"ר רננה אילן הציעה לזהות את חירבת בד עיסא עם הכפר בית עשן המוזכר באונומסטיקון של אוסביוס.

## ארכאולוגיה
האתר נחלק לשלושה אזורים עיקריים בהם נתגלו ממצאים ארכאולוגיים: 

### הכיפה המרכזית
בראשה הגבעה ישנה מערה טבעית גדולה שככל הנראה שימשה את ראשוני המתיישבים. בנוסף, ישנם מספר מתקנים חקלאיים חצובים, בורות מים וחללים נוספים שלא נחפרו עד הסוף. למרות זאת, רוב הממצאים שנתגלו באזור הכיפה, מתוארכים לתקופה הערבית הקדומה והמאוחרת.  

### המכלול הצפוני
במכלול הצפוני נתגלו שרידים של שישה מבנים כשהעיקרי שבהם הוא בית הכנסת. בנוסף היו מבני מגורים, בית בד ומחסנים. אופי וסגנון הבנייה מעידים על תכנון וידע רב בבנייה באבני גזית וסיתותן. בצמוד לבית הבד נחשף מקווה טהרה ששימש את העוסקים בייצור השמן.  

### המכלול הדרומי
במכלול הדרומי נחשפו שרידיהם של שני מבני אבן. במבנה הראשון היו ארבעה חדרים ונבנתה לו חצר שבה נחפר בור מים גדול. בכניסה לאחד האגפים נחפרו שני בורות מים עם קשתות ולוחות אבן.   

מערות קבורה מעטות נמצאו מצפון, דרום וממערב לאתר.  

## הממצא
ממוזער|בית הבד, הבתולות ומשקולות האבן 
הממצאים שנתגלו באתר עזרו לתארך את היישוב במקום, כמו גם לקבוע את אופיו היהודי של האתר. באתר נתגלו כלי חרס רבים, כלי אבן, כלי מתכת מעטים, כלי זכוכית ומטבעות. כלי החרס וכלי האבן מיוחסים לתקופה של המאה הראשונה ושנייה לספירה. כלי אבן היו נפוצים בתקופה זו ביישוב היהודי בארץ ישראל, בזכות היותם כלים שאינם מקבלים טומאה. בסך הכול נתגלו באתר 365 מטבעות כאשר מתוכן 195 נתגלו במטמונים. המטבעות שנתגלו משקפים נאמנה את התקופות ההיסטוריות באתר. המטבעות הקדומים ביותר הם מהתקופה ההלניסטית הקדומה, המאה השלישית לפנה"ס. נתגלו גם מטבעות חשמונאיים של יוחנן הורקנוס, אלכסנדר ינאי ומתתיהו אנטיגונוס, מטבעות מהמאה הראשונה ועד חורבן בית שני כללו מטבעות של הורדוס פיליפוס, אריפס הראשון. כמו כן נתגלו גם מטבעות של יהודה השבויה, נתגלו מטבעות מתקופת מרד בר כוכבא ולאחר יישוב המקום מחדש אז מטבעות מהתקופה הביזאנטית, הערבית הקדומה, המאוחרת ומהתקופה העות'מאנית.  

השרידים התגלו לראשונה בשנת 1995, בעת העבודות להקמת שכונת קריית ספר בעיר. בשנת 2003 התנהלו במקום חפירות הצלה שנועדו לשמור ולתחזק את המקום. במאי 2011 החליטה הממשלה על הכללת האתר בפרויקט שיקום אתרי מורשת והקציבה תקציב מיוחד לשם כך. העבודות באתר החלו באמצע שנת 2012.

נכון ל-2023 המקום מוזנח וסגור לכניסת מטיילים.

## לקריאה נוספת
* 

## קישורים חיצוניים
*ח'רבת בד עיסא באתר עיריית מודיעין עילית

## הערות שוליים

קטגוריה:ארץ ישראל: בתי כנסת עתיקים
קטגוריה:יהודה ושומרון: בתי כנסת
קטגוריה:השומרון: אתרים ארכאולוגיים
קטגוריה:ישראל: אתרי מורשת לאומית
קטגוריה:מודיעין עילית
קטגוריה:אתרים ארכאולוגיים יהודיים בארץ ישראל
תומאס גונסאלס

**אנריקה תומאס גונסאלס ספולוודה** (בספרדית: **Enrique Tomás González Sepúlveda**; נולד ב-22 בנובמבר 1985 בסנטיאגו דה צ'ילה) הוא מתעמל צ'יליאני.

## קריירה
גונסאלס רשם את מרבית הישגיו בתחרויות בתחומי יבשת אמריקה. במשחקים הפאן-אמריקאיים שנערכו בריו דה ז'ניירו ב-2007 זכה במדליית כסף בתרגיל הקפיצות ובמדליית ארד בתרגיל הקרקע, והיה למתעמל הצ'יליאני הראשון שזוכה במדליה במשחקים אלה. במשחקים הפאן-אמריקאיים שנערכו בגואדלחרה ב-2011 זכה במדליית כסף בשני תרגילים אלה, ובמדליית ארד בקרב-רב.

באליפויות העולם העפיל גונסאלס מספר פעמים לשלב הגמר בתרגיל הקרקע, אך לא זכה במדליות. הוא סיים במקום השביעי בלונדון (2009) ובמקום השישי בטוקיו (2011). גם בקרב-רב העפיל לגמר פעמיים, וסיים במקום ה-15 ברוטרדם (2010) ובמקום ה-22 בטוקיו.

באולימפיאדת לונדון (2012) רשם גונסאלס את הישג השיא שלו, כשסיים במקום הרביעי הן בגמר תרגיל הקרקע והן בגמר הקפיצות. באולימפיאדת ריו דה ז'ניירו (2016) סיים במקום השביעי בתרגיל הקפיצות.

## קישורים חיצוניים

קטגוריה:מתעמלים צ'יליאנים
קטגוריה:מתעמלים אולימפיים צ'יליאנים
קטגוריה:מתעמלים באולימפיאדת לונדון (2012)
קטגוריה:מתעמלים באולימפיאדת ריו דה ז'ניירו (2016)
קטגוריה:מתעמלים באולימפיאדת טוקיו (2020)
קטגוריה:צ'יליאנים שנולדו ב-1985
דודו מספר לגולו

**דודו מספר לגולו** הייתה תוכנית לילדים ששודרה בערוץ 2 הניסיוני ב-1989–1990.

## רקע
התוכנית שודרה לפני העולם הערב בערוץ 2 הניסיוני. התוכנית נוצרה בתקציב דל (דודו טופז קיבל רק החזר נסיעות). בובת גולו עוצבה על ידי קלאודיו סטריק ויוצרה על אילנה יהב

## תוכן
דודו טופז הקריא סיפורים לפני השינה לבובה (ממין זכר) בשם גּוּלוּ בדיבובה של עירית שילה. התוכנית הופקה באולפני מימד ומומנה באמצעות מכירת מוצרים נלווים עם דמותו של גולו.

## בעקבות התוכנית
לתוכנית נוצרה תוכנית המשך בשם "לילה טוב שלומפי" בהגשת שלמה ארצי וציפי שביט. כמו כן שווקו מוצרים נלווים לתוכנית הכוללים שוקו שנקרא "שוקו גולו", מכתביות, שישה ספרים וקלטות של סיפורים נבחרים מהתוכנית.

## בתרבות
* באחד הסיפורים של העלילון זבנג! מוצג שהתכנית אהובה על אייל גליל, על המנהל ועל סמיר השרת.

## קישורים חיצוניים

## הערות שוליים

קטגוריה:תוכניות טלוויזיה ישראליות לילדים
קטגוריה:תוכניות טלוויזיה ישראליות שעלו לשידור בשנת 1989
קטגוריה:ערוץ 2 הניסיוני: תוכניות וסדרות
קטגוריה:תוכניות וסדרות טלוויזיה ישראליות בכיכובן של בובות
קטגוריה:תוכניות וסדרות טלוויזיה שצולמו באולפני מימד
קטגוריה:שינה בילדות
קטגוריה:דודו טופז
פח (מתכת)

**פח** הוא מתכת שעובדה ליריעות דקות על ידי ריקוע או ערגול.

פחים היו בשימוש מאז העת העתיקה. הם מיוצרים ממגוון מתכות: פלדה, אלומיניום, בדיל ואבץ לצורכי בניית בתים, דקורציה של משטחים גדולים, וליצירת מכשירים לתעשייה ולבתי מגורים. פחים מכסף, זהב ופלטינה הם חומר גלם בעבודות צורפות.

בתורה מצאנו את השימוש בפחים העשויים זהב ונחושת בבגדי הכהונה ובמשכן:

## ראו גם
*פח גלי

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:חומרי בניין
קטגוריה:מלאכת יד
קטגוריה:מתכות
פו הדב ועץ הדבש

**פו הדב ועץ הדבש** (באנגלית: **Winnie the Pooh and the Honey Tree**) הוא סרט הנפשה קצר של חברת וולט דיסני. הסרט מבוסס על שני הפרקים הראשונים מהספר "פו הדב" שכתב הסופר א. א. מילן.

הסרט יצא לאקרנים בשנת 1966 ובשנת 1977 יצא תחת גרסה מאוחדת עם "פו הדב ביום סגריר" (1968) ו"פו הדב וטיגר גם" (1974) בסרט "הרפתקאותיו של פו הדב".

## תקציר העלילה
בסרט מתוארת תאוותו חסרת הגבול של פו הדב לדבש. בתחילת הסרט פו מנסה להגיע לעץ דבש עם בלון כחול אבל נתקל בבעיה משום שהדבורים הגרות בכוורת שעל העץ מבחינות בו ורודפות אחריו, והוא מצליח לחמוק מהן בזכות ידידו, כריסטופר רובין.

בהמשך נתקל פו בבעיה חדשה - זמן קצר לאחר הבריחה מהדבורים פו הולך לביתו של ארנב (שמנסה לחמוק ממנו), שם הוא לוקח ממנו כמות גדולה של דבש שגורמת לו להשמין והוא אינו מצליח לצאת מפתח המאורה, ארנב והחברים מנסים למשוך אותו אך ללא הצלחה, רק לאחר שלושה שבועות פו מרזה מספיק, וחבירו מצליחים במאמץ משותף למשוך אותו אל מחוץ מהמאורה, פו עף אל תוך כוורת שעל עץ, וכהרגלו ממשיך לזלול דבש.

## מדבבים

הסרט עצמו יצא בדיבוב עברי על קלטות וידאו ומאוחר יותר יצא בגרסה המאוחדת עם שני הסרטים הקצרים.

## קישורים חיצוניים

קטגוריה:סרטים אמריקאיים
קטגוריה:סרטי 1966
קטגוריה:סרטי פו הדב
קטגוריה:סרטי הנפשה
כריסטופר רובין

**כריסטופר רובין** (באנגלית: **Christopher Robin**) הוא דמות בדיונית בספרי "פו הדב" מאת א"א מילן, הקרוי על שם בנו של המחבר, כריסטופר רובין מילן.

## אישיות
כריסטופר רובין הוא ילד שמסייע לכל בעלי החיים ביער ת"ק פרסאות (היער הירוק). הוא חברו הטוב ביותר של פו הדב, וכן של טיגר, חזרזיר, ארנב ואחרים. הוא תמים מעט, ילדותי, אך חכם, שמח לעזור ובדרך כלל מוצא פתרון לכל בעיה.

## הופעותיו של כריסטופר רובין
### הופעותיו של כריסטופר רובין בספרים
***"[[פעוטים היינו]]"** (1924)
***"[[פו הדב]]"** (1926)
***"[[אנחנו שנינו]]"** (1927)
***"[[הבית בקרן פו]]"** (1928)
***"[[בחזרה ליער מאה העצים]]"** (2009)

### הופעותיו של כריסטופר רובין בסרטים
***"[[פו הדב ועץ הדבש]]"** (1966) 
***"[[פו הדב והיום הסוער]]"** (1968)
***"[[פו הדב וטיגר גם]]"** (1974)
***"[[הרפתקאותיו הרבות של פו הדב]]"** (1977)
***"[[פו הדב ויום ההולדת של איה]]"** (1983)
***"[[פו הדב וחברים]]"** (1985)
***"[[פו הדב: ההרפתקה הגדולה ביותר]]"** (1997)
***"[[טיגר: הסרט|טיגר]]"** (2000)
***"[[הסרט הגדול של חזרזיר]]"** (2003)
***"[[פו הדב: האביב של רו]]"** (2004)
***"[[פו הדב: סיפורו של פיל נפיל]]"** (2005)
***"[[פו הדב (סרט, 2011)|פו הדב: הזנב של איור]]"** (2011)
***"[[כריסטופר רובין (סרט)|כריסטופר רובין]]"** (2018)

### הופעותיו של כריסטופר רובין בסדרות טלוויזיה
*"הרפתקאות פו הדוב" (1988 וכחלק מזמן דיסני בערוץ 2)
*"חבריי טיגר ופו" (2010-רץ בערוץ הופ)

## קישורים חיצוניים

* 

קטגוריה:דמויות מפו הדב
קטגוריה:ילדים בדיוניים
קטגוריה:דמויות ספרותיות
קטגוריה:דיסני: דמויות
קתרין רוס

**קתרין ג'ולייט רוס** (באנגלית: **Katharine Juliet Ross**; נולדה ב-29 בינואר 1940) היא שחקנית וסופרת אמריקאית, זוכת פרס גלובוס הזהב ובפרס באפט"א ומועמדת פרס אוסקר לשחקנית המשנה הטובה ביותר לשנת 1967 על הופעתה בסרט הבוגר.

## ביוגרפיה
רוס נולדה בהוליווד וגדלה בעיר וולונט קרירק שבמזרח סן פרנסיסקו. למדה ב"מכללת דיאבלו וולי" שבפלסנט היל.

### קריירה
#### קולנוע
רוס החלה את דרכה בתעשיית הסרטים באמצע שנות ה-60 של המאה ה-20 בתפקידי משנה בסרטים "שנדוהאה", "מר בודווינג", "הנזירה המזמרת" ו"משחקים", לצידו של ג'יימס קאן.
בשנת 1967 הועמדה רוס לפרס אוסקר לשחקנית המשנה הטובה ביותר וקיבלה את פרס גלובוס הזהב לשחקנית המבטיחה ביותר על הופעתה בסרטו של מייק ניקולס, "הבוגר", בתור איליין רובינסון.

בשנת 1970 זכתה בפרס באפט"א לשחקנית הטובה ביותר בתפקיד ראשי על תפקידיה לצידם של פול ניומן ורוברט רדפורד במערבון הקלאסי "קיד וקסידי", בתור אטה פלייס, אהובתו של סאנדנס קיד ובדרמה "תגיד להם שבילי בוי כאן" בה שיחקה בתור לולה אהובתו של הפושע ווילי בוי (רוברט בלייק).

ב-1975 זכתה בפרס סאטורן על הופעתה בתפקיד ג'ואנה אברהרט במותחן המדע בדיוני "נשות סטפפורד".

רוס זכתה בשנת 1976 בפרס גלובוס הזהב לשחקנית המשנה הטובה ביותר על הופעתה בדרמת השואה "מסע הארורים", בה שיחקה בתפקיד מירה האסר.

ב-1978 שיחקה לצידו של מייקל קיין בסרט האסונות "הנחיל". ב-1980 הופיעה בדרמת המלחמה הבדיונית "נימיץ אינה עונה", בתפקיד ניצולת המתקפה על פרל הארבור לאורל סקוט.

ב-2001 השתתפה בסרט הפולחן "דוני דארקו", בתפקיד הפסיכיאטרית ד"ר לילאן טרומן אליה מגיע דוני דארקו (ג'ייק ג'ילנהול) לטיפול.

#### ספרות
מחוץ לקריירת המשחק שלה רוס היא סופרת ילדים שהוציאה לאור עשרה ספרים.

### חיים אישיים
רוס חיה בתחילת חייה במאליבו עם השחקן ג'ואל פאביאני לו הייתה נשואה במשך שישה חודשים.
הכירה את בעלה השני הצלם זוכה שני פרס האוסקר קונרד הול על סט הסרט "קיד וקסידי", הזוג היה נשוי במשך חמש שנים עד שהתגרשו.
בעלה השלישי לו הייתה נשואה במשך ארבע שנים היה השחקן גאטקו ליסי.
בשנת 1978 הכירה רוס את השחקן סם אליוט על סט סרטם המשותף "המורשת". רוס ואליוט נישאו בשנת 1984 והולידו את בתם קליאו רוז אליוט, מוזיקאית המוכרת במאליבו.

בשנת 2011 הוציאה רוס צו הרחקה כנגד בתה לאחר שזו דקרה אותה בזוג מספריים.

## פילמוגרפיה נבחרת
* שנדוהאה (1965)
* הנזירה המזמרת (1966)
* מר בודווינג (1966)
* משחקים (1967)
* הבוגר (1967)
* לוחמי הגהנום (1968)
* תגיד להם שבילי בוי כאן (1969)
* קיד וקסידי (1969)
* *Get to Know Your Rabbit* *(1972)*
* הם הורגים רק את האדונים שלהם (1972)
* נשים מושלמות (1975)
* מסע הארורים (1976)
* המורשת (1978)
* בטסי (1978)
* הנחיל (1978)
* נימיץ אינה עונה (1980)
* רוכבי הצללים (1982)
* משפחת קולבי (1985–1987)
* קונגר (1991)
* דוני דארקו (2001)
* *Eye of the Dolphin* (2007)
* הגיבור (2017)

## קישורים חיצוניים

קטגוריה:אמריקאים ילידי קליפורניה
קטגוריה:לוס אנג'לס: אישים
קטגוריה:ערכים שבהם תבנית בריטניקה אינה מתאימה
קטגוריה:שחקניות קולנוע וטלוויזיה אמריקאיות
קטגוריה:זוכי פרס גלובוס הזהב: קולנוע: שחקנית משנה
קטגוריה:זוכי פרס גלובוס הזהב: קולנוע: שחקן משנה
קטגוריה:זוכי פרס גלובוס הזהב: קולנוע: כוכבת השנה
קטגוריה:אמריקאיות שנולדו ב-1940
קטגוריה:אמריקאים שנולדו ב-1940
קטגוריה:זוכות פרס סאטורן לשחקנית ראשית בקולנוע
Celebration (שיר)

**Celebration** (בעברית: **חֲגִיגָה**) הוא סינגל שהוקלט על ידי הזמרת-יוצרת האמריקאית מדונה, מתוך אלבום האוסף שלה, Celebration. השיר יצא לאור ב-31 ביולי 2009, כסינגל הראשון והפותח מתוך אלבום האוסף. את הקליפ הרשמי של השיר ביים יונס אוקרלונד, שעבד עם מדונה במהלך הקריירה שלה.

השיר הגיע למקום הראשון במצעדים במדינות רבות, בהן ישראל, באיטליה, בולגריה, פינלנד ובמצעד שירי המועדונים של ארצות הברית.

## הצלחה
במשך כמה שנים היה השיר לשיר המצליח ביותר במדינת ישראל, וזאת כאשר כבש את פסגת המצעד של מדיה פורסט למשך תשעה שבועות. בשנת 2010, הוציאה הזמרת קשה את השיר "Tik Tok", אשר הצליח להשתוות לשיר הזה כאשר שהה תשעה שבועות בפסגת המצעד גם כן.

בשנת 2016, נשבר השיא על ידי השיר "Lost On You" של הזמרת אל פי, אשר הצליח להישאר בפסגת המצעד במשך אחד עשר שבועות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי מדונה
קטגוריה:שירים באנגלית
קטגוריה:שירים שנכתבו על ידי מדונה
קטגוריה:שירים שהופקו על ידי מדונה
קטגוריה:וידאו קליפים שבוימו על ידי יונס אוקרלונד
קטגוריה:שירים על מסיבות
קטגוריה:סינגלים שהגיעו למקום הראשון באיטליה
קטגוריה:סינגלים שהגיעו למקום הראשון בהונגריה
קטגוריה:סינגלים שהגיעו למקום הראשון בפינלנד
קטגוריה:סינגלים שהגיעו למקום הראשון בשוודיה
קטגוריה:סינגלים שהגיעו למקום הראשון במצעד הבין-לאומי של מדיה פורסט
קטגוריה:סינגלים שהגיעו למקום הראשון במצעד הסינגלים הסקוטי
קטגוריה:סינגלים בהוצאת וורנר רקורדס
אולד ויק

שמאל|ממוזער|250px|תיאטרון קובורג המלכותי, 1822
**אולד ויק** (באנגלית: **The Old Vic**) הוא תיאטרון ברובע למבת' לונדון, בגדה הדרומית של התמזה, סמוך לתחנת ווטרלו.

## היסטוריה
התיאטרון נוסד בשנת 1818, בבניין שנבנה לשם כך, בשם "תיאטרון קובורג המלכותי" (Royal Coburg Theatre) על שם הנסיך לאופולד סקס-קובורג, בן זוגה של הנסיכה שרלוט מוויילס. בני הזוג היו פטרוני התיאטרון, שהוגדר כ"תיאטרון קטן", שאינו מותאם למופעים דרמטיים. עם זאת, מנהל התיאטרון הצליח להביא בעונת 1824 את השחקן המפורסם ביותר של דורו, אדמונד קין, לשש הופעות בשישה מחזות שייקספיריים בשישה ערבים.

בשנת 1880 נרכש המבנה על ידי אמה קונס, האישה הראשונה שכיהנה כחברת מועצת העיר לונדון. בתיאטרון הוצגו אופרטות קלילות והוא נקרא "בית-קפה-מוזיקהול ויקטוריה המלכותי" (Royal Victoria Coffee Music Hall). פטרונית התיאטרון, הנסיכה (ולימים מלכה) ויקטוריה, ביקרה בו פעם אחת ב-14 בנובמבר 1834, בהיותה כבת 14.

בין השנים 1912 ל-1937 ניהלה את התיאטרון ליליאן בייליס, שהפכה אותו למוסד להצגות איכות. מתקופתה נודע התיאטרון בסדרה השייקספירית שהנהיגה החל משנת 1914, כמו כן העלתה על במתו הצגות אופרה ובלט. בשנים 1929–1931 כיכב בהצגות התיאטרון השחקן ג'ון גילגוד שהופיע בתפקידי המלט וריצ'רד השני.

התיאטרון ניזוק בתקופת הבליץ (הפצצות הכבדות על לונדון במהלך מלחמת העולם השנייה בשנים 1940-1941) ונפתח מחדש לאחר שיפוץ ב-1951. בין השנים 1963 ל-1976 היה התיאטרון ביתה של להקת התיאטרון המלכותי הלאומי בהנהלתו של לורנס אוליבייה.

ב-1998, כאשר עמד בפני סגירה, נרכש התיאטרון על ידי קרן שבראשה ניצב הזמר אלטון ג'ון. בשנת 2003 התמנה השחקן קווין ספייסי למנהל האמנותי של התיאטרון. ב-2010 החל התיאטרון להציג גם בחללים נטושים ששימשו כמנהרות של הרכבת התחתית של לונדון מתחת לתחנת ווטרלו הסמוכה, חללים אלה נקראים "The Old Vic Tunnels".

## קישורים חיצוניים

* 

* 
* ארכיון התיאטרון באוניברסיטת בריסטול
* ליליאן בייליס, מנהלת התיאטרון 1912-1937
* פרטי המבנה לשימור

## הערות שוליים

קטגוריה:לונדון: תיאטראות
קטגוריה:מבנים שנפגעו במהלך הבליץ
קטגוריה:אנגליה: מבנים רשומים דרגה II*
Revolver (שיר)

"**Revolver**" (בעברית: "**[[אקדח תופי]]**") הוא סינגל שהוקלט על ידי הזמרת-יוצרת האמריקאית מדונה, מתוך אלבומה, Celebration. השיר יצא לאור ב-14 בדצמבר 2009, כסינגל השני והאחרון מתוך האלבום, על ידי חברת התקליטים האחים וורנר.

השיר הגיע למקום הרביעי במצעד שירי הדאנס קלאב.

## רקע וכתיבה
בדומה לשאר שיריה, גם שיר זה נכתב והופק על ידי מדונה ביחד עם מוזיקאים ופזמונאים נוספים. השיר יצא על גבי שלושה פורמטים; הראשון הוא הורדה דיגיטלית, השני הוא על גבי תקליטור, והשלישי הוא על גבי תקליט.

בשיר משתתף הראפר האמריקאי ליל ויין.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי מדונה
קטגוריה:שירי ליל ויין
קטגוריה:שירים באנגלית
קטגוריה:שירים שנכתבו על ידי מדונה
קטגוריה:שירים שהופקו על ידי מדונה
קטגוריה:שירים על מיניות
קטגוריה:שירי פלטינה בארגנטינה
קטגוריה:סינגלים בהוצאת וורנר רקורדס
משפט הפרפר

שמאל|ממוזער|250px|נתון: M אמצע PQ, צ"ל: MX=MY
**משפט הפרפר** הוא משפט בגאומטריה אוקלידית.

יהי PQ מיתר נתון כלשהו במעגל, ש-M היא נקודת האמצע שלו. נעביר דרך M שני מיתרים נוספים, AB ו-CD, כך ש-A ו-C באותה קשת שהמיתר PQ קובע. מעבירים את המיתרים AD ו-BC ומסמנים את נקודות החיתוך שלהם עם PQ ב-X וב-Y בהתאמה. המשפט קובע כי מתקיים MX=MY.

המשפט קרוי "משפט הפרפר" בשל העובדה שהבנייה הנתונה בו דומה לפרפר. למשפט זה אין כמעט שימושים והוא ידוע בעיקר בשל האתגר שבהוכחתו. למרות הניסוח הפשוט של המשפט, הוא קשה להוכחה. בשל כך הוא ידוע גם כ"בעיית הפרפר".

## הוכחה
נעזר בעובדה הבאה: אם לשני משולשים יש זווית זהה, אז יחס השטחים שלהם שווה ליחס בין הצלעות הכולאות אותה. הדבר נובע מן הנוסחה: S=\frac{ab \sin \gamma}{2}.

זוויות היקפיות הנשענות על אותה קשת שוות זו לזו, וזוויות קודקודיות שוות זו לזו, כלומר: \angle CDA = CBA, \angle DAB = DCB, \angle AMX = BMY, \angle CMY = DMX

כתוצאה מהעובדה שהוזכרה במשפט הראשון נובעים ארבעת השוויונות הבאים:

:\frac{S_{XAM}}{S_{MCY}}=\frac{AX \cdot AM}{CM \cdot CY}
:\frac{S_{CMY}}{S_{DMX}}=\frac{CM \cdot MY}{DM \cdot MX}
:\frac{S_{XDM}}{S_{MBY}}=\frac{DX \cdot DM}{BM \cdot BY}
:\frac{S_{BMY}}{S_{AMX}}=\frac{BM \cdot MY}{AM \cdot MX}
הכפלת אגפי שמאל זה בזה מביאה לתוצאה 1, ולכן גם הכפלת אגפי ימין צריכה להביא לתוצאה זאת. לאחר ביטול איברים זהים מתקבל

\frac{AX \cdot DX \cdot MY^2}{CY \cdot BY \cdot MX^2}=1, או  (1) \frac {AX \cdot DX}{CY \cdot BY}=\frac{MX^2}{MY^2}.

לפי דרגה של נקודה: AX \cdot DX = PX \cdot QX = (MP-MX)(MQ+MX)

ובדומה לכך: CY \cdot BY = QY \cdot PY = (MQ-MY)(MP+MY)

נציב ב-(1): \frac {(MP-MX)(MQ+MX)}{MX^2}=\frac{(MQ-MY)(MP+MY)}{MY^2}

אבל MP=MQ, ולכן מתקבל: \frac {MP^2}{MX^2}-1=\frac{MP^2}{MY^2}-1 ומכאן MX=MY. \blacksquare

## קישורים חיצוניים

* משפט הפרפר באתר cut-the-knot 
* אבי סינגלר, משפט "עניבת הפרפר" במעגל ובאליפסה
* 

קטגוריה:משפטים בגאומטריה אוקלידית
קטגוריה:הוכחות
יהודית (סרט)

**יהודית** (באנגלית: **Judith**) הוא סרט קולנוע אמריקני משנת 1966 בבימויו של דניאל מאן המתרחש בארץ ישראל בזמן מלחמת העצמאות ואשר מבוסס על ספרו של לורנס דארל. בסרט מככבים סופיה לורן, פיטר פינץ' וג'ק הוקינס והוא צולם בארצות הברית, בריטניה ובישראל.
צילומי הסרט בישראל סובסדו על ידי המדינה.

## עלילה
העלילה מתרחשת בארץ ישראל בשנת 1948, זמן קצר לפני תום המנדט הבריטי. לארגון המחתרת "ההגנה" נודע כי גוסטב שילר (הנס ורנר), שריונר בוורמאכט לשעבר, מדריך את הערבים בטקטיקות קרב בטנקים, וכל הניסיונות לאתרו עולים בתוהו. בשלב מסוים של החיפושים מאתרים פעילי הארגון את יהודית אורבך-שילר (סופיה לורן) שהייתה אשתו היהודיה של הגרמני לפני מלחמת העולם השנייה, ובמהלכה נשלחה למחנה הריכוז דכאו, שם כפו עליה לספק שירותי מין לקצינים הנאצים. יהודית מובאת לארץ ישראל וארגון ההגנה משכן אותה בקיבוץ.

יהודית אינה מתרגלת לחיי הקיבוץ והימצאותה שם אינה עוזרת למצוא את שילר, אבל מפקד ההגנה אהרון שטיין (פיטר פינץ') מסייע לה בתקווה שתזהה אותו כשייתפס. הוא נוסע איתה לחיפה שם הם נפגשים עם המפקד הבריטי המקומי (ג'ק הוקינס) והוא מגלה להם ששילר נמצא בדמשק.

יהודית והמפקד שטיין עם אדם נוסף מגיעים לדמשק ולאחר כמה ימי חיפושים מוצאים את שילר וחוטפים אותו. שילר הפצוע, אשר נורה בידי אשתו-לשעבר בזמן החטיפה, מובא לישראל. הוא נחקר אך מסרב בעיקשות למסור מידע על הכוחות. עם זאת, הוא מתנצל בפני יהודית - וכשמתחילה ההתקפה הערבית על הקיבוץ הוא ניאות לחשוף את טקטיקות הקרב שסיפק לתוקפים. ההתקפה נהדפת, אך שילר עצמו נהרג מפגז שירו הערבים על החדר שבו שהה.

חלקים מהסרט צולמו בישראל באוגוסט 1964, בין היתר בהשתתפות השחקנים הישראלים שרגא פרידמן, שפרירה זכאי וזהרירה חריפאי. לצורך הצילומים הוקם על גבעת תל עבדון מעין "קיבוץ" כפי שהיו נראים הקיבוצים בשנות ה-40 וה-50. בינואר 1966, לאחר יותר משנה של צילומים במספר מדינות, עריכה ועוד, יצא הסרט לאקרנים.

את תפקידי הניצבים של החיילים היהודים המגינים על הקיבוץ ואת הערבים התוקפים אותו גילמו חיילים מחטיבת הצנחנים, ובהם גם יוני נתניהו.

## קישורים חיצוניים

* 
* 
* תמונות מאוסף הסרט יהודית מתוך האוספים הדיגיטליים של ספריית יונס וסוראיה נזריאן, אוניברסיטת חיפה
* 

## הערות שוליים

קטגוריה:הקיבוץ בתרבות ובאמנות: סרטים
קטגוריה:סרטי מלחמת העצמאות
קטגוריה:סרטי 1966
קטגוריה:סרטי סופיה לורן
קטגוריה:סרטים אמריקאיים
קטגוריה:סרטים בין-לאומיים שעלילתם מתרחשת בישראל
קטגוריה:סרטים העוסקים בסכסוך הישראלי-ערבי
קטגוריה:סרטים וסדרות טלוויזיה בין-לאומיים שצולמו בישראל